Esaia 35 | Bibele e Inthaneteng | Phetolelo ea Lefatše le Lecha
35 Lefeella le sebaka se se nang metsi li tla thaba,+ le thota ea lehoatata e tla thaba ’me e thunye joaloka safrone.+ 2 Ruri e tla thunya,+ ’me ka sebele e tla thaba ka nyakallo le ka mohoo oa nyakallo.+ E tla fuoa khanya ea Lebanone,+ botle ba Karmele+ le ba Sharone.+ Ho tla ba le ba tlil’o bona khanya ea Jehova,+ botle ba Molimo oa rōna.+ 3 Matlafatsang matsoho a fokolang, ’me le tiise mangole a tetemang.+ 4 E-reng ho ba lipelo li tšoenyehileng:+ “E-bang matla.+ Le se ke la tšoha.+ Bonang! Molimo oa lōna o tla tla ka phetetso,+ Molimo a tle ka puseletso.+ O tla tla ’me a le pholose.”+ 5 Ka nako eo mahlo a lifofu a tla tutuboloha,+ ’me litsebe tsa ba sa utloeng litsebeng li tla buleha.+ 6 Ka nako eo ea holofetseng o tla tlōla joalokaha khama e tona e tlōla,+ ’me leleme la ea sa khoneng ho bua le tla hooa ka nyakallo.+ Etsoe metsi a tla tšikhunya lefeelleng, le melapo e phoroselang e tšikhunye thoteng ea lehoatata. 7 Sebaka se bataotsoeng ke mocheso se tla tšoana le letamo le nang le lehlaka, ’me mobu o nyoriloeng o tšoane le liliba tsa metsi.+ Sebakeng sa bolulo sa liphokojoe,+ sebakeng sa tsona sa phomolo, ho tla ba le joang bo botala bo nang le lehlaka le limela tsa loli.+ 8 Ka sebele ho tla ba le tsela e khōlō+ moo, tsela ka boeona; e tla bitsoa Tsela ea Khalalelo.+ Ea sa hloekang a ke ke a feta ho eona.+ E tla ba bakeng sa ea tsamaeang tseleng, ’me ha ho maoatla a tla lelera ho eona. 9 Ho ke ke ha e-ba le tau moo, ’me mofuta o meharo oa libata o ke ke oa tsamaea ho eona.+ Li ke ke tsa fumanoa teng;+ ’me ho tla tsamaea ba rekolotsoeng.+ 10 Ba lopolotsoeng ke Jehova ba tla khutla+ ’me ka sebele ba tle Sione ka mohoo oa thabo;+ thabo ho isa nakong e sa lekanyetsoang e tla ba lihloohong tsa bona.+ Ba tla fihlela thabo e khaphatsehang le nyakallo, mesarelo le ho feheloa li tla baleha.+